Mushonga unodzivirira chirwere cheMeningitis zvinoreva chero mumwe wemishonga inodzivirira unoshandiswa pakuchengetedza vanhu kubatira utachiona hunonzi Neisseria meningitidis. Mhando dzakasiyana dzawo dzinoshanda chaizvo pakurwisa mhando dzese dzinotevera kana kuti dzimwe dzemeningococcus: A, C, W135, neY. Mishonga inodzivirira yacho inoshanda zviri pakati pe85 ne100% kwenguva inodarika makore maviri. Inoita kuti pave nekuderera kwemeningitis uye kuwanda kwetunhu tudikidiki tunokanganisa mumuviri izvo zvinonzi sepsis pavanhu vakawanda vanenge vashandisa chaizvo mishonga yacho. Mishonga yacho inoita zvekuiswa mutsandanyama nejekiseni kana nechepazasi peganda. Sangano reWorld Health Organization rinokurudzira nyika dzine chirwere ichi zviri pakati nepakati kana kuti zvakanyanya, kana kuti dzinogara dzichiita matenda kuti dzigare dzichipa vanhu mishonga inodzivirira. Munyika dziri pangozi isina kunyanya yekuwana chirwere ichi, sangano iri rinokurudzira kuti mapoka evanhu ari pangozi yakakwirira apiwe mishonga inodzivirira. Kana iri nharaunda yemeningitis iri muAfrica zviri kuedzwa kuti vanhu vese vane gore rimwe chete kusvika 30 vapiwe mishonga yemeningococcal A conjugate inodzivirira. MuCanada nemuUnited States zvinokurudzirwa kuti mishonga inodzivirira iyo inoshanda chaizvo pakurwisa mhando ina dzechirwere chacho, igare ichipiwa vari kuyaruka uye vamwe vari pangozi yakakwirira. Zvinonziwo mishonga iyi ipiwe vanenge vachienda kuMecca kuHajj. Kashoma chaizvo kuti pave nezvakaipa zvinokonzereswa nemishonga iyi.